夏雨
作者：陸文圭
朝代：宋

paragraphs: 仲夏井泉溢，雨聲集虛堂。
銀竹瀉高簷，靜聽何浪浪。
蓮葉不受水，盤珠走低昂。
溽潤逼衣篝，縫我新葛裳。
媿彼作田人，蓑笠排青秧。
出戶懶著屐，掃地燒木香。
白晝生睡思，徐徐到羲皇。
夢覺聞鼓吹，草蛙怒方塘。
竹尾起寒烟，濕螢度微光。
鄰翁閉門卧，中夕啼蒼黄。
三日絕薪賣，積潦勢頹牆。